სირიის საგარეო ურთიერთობები
სირიის არაბული რესპუბლიკის საგარეო პოლიტიკის მთავარი მიზნები ეროვნული უსაფრთხოების უზრუნველყოფა, მეზობელ არაბულ სახელმწიფოებზე გავლენის ზრდა და გოლანის მაღლობების დაბრუნებაა. ისტორიის სხვადასხვა მონაკვეთში სირიას დაძაბული ურთიერთობები ჰქონდა მის მეზობლებთან, როგორიცაა: თურქეთი, ისრაელი, იორდანია, ერაყი და ლიბანი. XXI საუკუნეში სირიასა და რამდენიმე სახელმწიფოს შორის ურთიერთობები გაუმჯობესდა, თუმცა არბაულმა გაზაფხულმა და სირიის სამოქალაქო ომმა ურთიერთობები კვლავ გააუარესა. მიმდინარე სამოქალაქო ომის დროს სირიის არაბული რესპუბლიკის მთავრობა რეგიონის სახელმწიფოებისა და საერთაშორისო საზოგადოებიდან იზოლირებული იყო 2018 წლამდე. დიპლომატიური ურთიერთობები გაუარესდა უამრავ ქვეყანასთან, მათ შორის: თურქეთთან, საუდის არაბეთთან, კანადასთან, საფრანგეთთან, იტალიასთან, ავსტრალიასთან, ახალ ზელანდიასთან, სამხრეთ კორეასთან, შვეიცარიასთან, შვედეთთან, დანიასთან, ნიდერლანდებთან, გერმანიასთან, აშშ-თან, გაერთიანებულ სამეფოსთან, ბელგიასთან, ესპანეთთან, იაპონიასთან, მექსიკასთან, კატართან და უკრაინასთან. 2011 წელს სირიას არაბული ქვეყნების ლიგაში სტატუსი შეუჩერეს, ხოლო 2012 წელს ― ისლამური თანამშრომლობის ორგანიზაციაში. სირია კარგი ურთიერთობების შენარცუნებას ცდილობს მის სავაჭრო მოკავშირეებთან: ირანთან და რუსეთთან. სირიასთან შედარებით კარგი ურთიერთობები აქვთ: ჩინეთს, ჩრდილოეთ კორეას, ვიეტნამს, ფიჯის, სინგაპურს, შრი-ლანკას, ლაოსს, მიანმარს, კამბოჯას, ტაილანდს, ინდოეთს, ფილიპინებს, პაკისტანს, ბანგლადეშს, მალაიზიას,ინდონეზიას, ბრუნეის, სომხეთს, აზერბაიჯანს, ყაზახეთს, ყირგიზეთს, უზბეკეთს, თურქმენეთს, მონღოლეთს, ტაჯიკეთს, საბერძნეთს, კვიპროსს, ჩრდილოეთ მაკედონიას, ჩეხეთის რესპუბლიკას, რუმინეთს, ბულგარეთს, უნგრეთს, სერბეთს, მონტენეგროს, ვატიკანსა და ბელარუსს. სირიას დიპლომატიური ურთიერთობები არ აქვს ისრაელთან, თუმცა დიპლომატიური ურთიერთობები აქვს დამყარებული აფხაზეთთან და სამხრეთ ოსეთის რესპუბლიკასთან. სირიას ურთიერთობები აქვს ერაყის ქურთისტანთანაც.